정조 3년
副校理柳孟養疏曰。伏以臣地閥寒素。天賦譾劣。三年記注。久玷昵近之淸班。數月臺端。曾無風裁之可稱。觴竽已濫。塵刹靡補。而天地之恩。偏厚於臣身。一毛一髮。無非造化。噫。孰有官微如臣。才劣如臣。而受知之深如臣者乎。臣誠至愚。百無一能。惟以追踵具僚。隨分供職。爲尺寸酬報之計。至於華要之塗。初非臣夢想攸及。乃者玉署新除。忽下於涯分之外。聞命驚惶。撫躬踧縮。益不知所以自措也。夫經幄之職。責在論思。苟非文章經術。該洽精敏。聲華地望。表著一世。則其能入以資啓沃。出以掌詞命。仰裨聖學。俯厭人心乎。臣之空空乎一無知識。不但臣所自愧。亦通朝之所共知。而天鑑想已下燭矣。初未有一分擬議於其間者。而況今儒賢造朝。法筵頻開。尤宜妙選學識端方之士。以處朝夕顧問之列。不可使如臣魯莽。苟且備數。上累愼簡之德。下招伏獵之譏。臣之一身惶忸。有不足論。其所係豈淺淺也。區區微諒。固已自畫。而召牌屢臨。賤分只怵於違傲。誤恩愈摯。微衷自切於感泣。黽勉拜命。一再登筵。而駑材素劣。驢技畢露。臣何敢徒恃寵靈。抗顔仍據於萬萬不近似之地乎。伏乞聖明。察臣職之不可徒縻。諒臣懇之非出飾讓。亟賜刊正。以便分私。不勝幸甚。臣旣不以見職自居。則亦不宜妄有論列。而蔡忱莫奪。蕘說難默。玆將一得愚見。敢以五條附陳焉。一曰。勉聖學以立木本。二曰。嚴懲討以正人心。三曰。納諫諍以圖實效。四曰。立紀綱以勵臣工。五曰。抑奢侈以杜貪風。臣聞傅說之戒高宗。首以學之一字發明。而有曰。念終始典于學。朱子之告孝宗。以人主一心。爲天下之大本。至謂急務中最急者。蓋萬事之本。咸係於君心。君心之正。莫要於典學。然而苟不體驗於身心。徒事傳襲於口耳。則雖日講誠正之說。何稱治平之效哉。殿下睿質天縱。聖學日躋。聲色之誘。不接於耳目。經史之娛。不離於昕夕。淸明在躬。乾健不息。孰不以湯德之日新。文功之緝熙。望之於殿下。而至若造詣之淺深。有非臣蔑學所可窺覰。然語曰。鍾撞而響應。穀播而苗生。試以符驗之著於外者觀之。政注有因循之歎。風俗無於變之美。以致亂本未鋤。直聲少聞。朝綱委靡於上。侈風滋長於下。臣愚死罪。恐於本源之地。有所未盡。志帥或欠於牢確。心法或歉於堅固而然歟。行或遜於知。文或勝於質而然歟。臣不敢知也。然而堯舜之以天下相傳。不過曰精一執中。夫人君之所師法者。宜莫如堯舜。而不以精一之心爲法。徒以章句之末爲事。欲求垂衣裳之治。則何異於却步而求前乎。昔齊王。不過戰國之君。孟子。非堯舜不陳於前。況以殿下之聰明。讀堯舜之書。存堯舜之心。行堯舜之政。是亦堯舜而已。且夫幼而學之。壯而欲行之。況帝王之學。異於匹庶。苟不能得之黃卷之中。施諸丹扆之下。學而將焉用乎。程子曰。爲國而至於祈天永命。養生而至於長年。學而至於聖人。此三事。分明人力可以勝造化。自是人不爲耳。旨哉斯言。自古未有實用其功。而不見實效者也。臣向叨近侍。伏見儒賢之登筵。首以先立大志爲言。惟殿下留神於法語之言。用力於本源之工。無以正心誠意窮理居敬。爲高遠難行底事。必從躬行心得處。爲第一義。而深求古先王存心施政之要。標準於萬化之源。體認於百爲之間。融液周遍。自底於高明廣運之域。則彼因循者頹墮者。將不期正。而自正。堯舜君民之幾。只在殿下一心上轉移間事耳。此臣所謂勉聖學以立大本者也。臣聞春秋之義。君親無將。將則必誅。謂之將者。謂其將然之辭。聖人之於亂逆。苟有所由之漸。則必用誅心之法。此春秋所以明天理正人心也。噫。世級寢下。亂逆層生。而窮天亘古。未有如今之元惡大憝。彼鄭妻之百計射日。龜賊之三罪滔天。罄竹難書。擢髮難數。其凶圖逆節。豈特將心之爲而已哉。以一國之言。有三司之請。一轉而合辭。再轉而伏閤。三轉而喉院之啓出焉。殿下輒以不忍爲敎。今則竝與喉院之啓。便成紙上之空言。而三尺未伸。一天尙戴。其可謂國爲國乎。凡今日北面於殿下之廷者。孰不欲甘心於此賊。而無一人挺身碎首於文陛之下。以格天心而行天討。伈伈四載。君父之讎莫報。神人之憤未洩。是固群下之罪。而抑亦聖心之仁愛太過。不能斷之大公。無與於已而然也。夫聖人。以義而制事。明王以法而割恩。若使八議之法。施之於二賊。置諸不忍殺之科。則是周公不是稱大聖。而漢文可謂之少恩矣。至於相福瑩中相集之附麗凶謀。巨奸極逆。則殿下非不知萬戮難赦。而特以元凶之尙寬。不欲黨與之先治。竝靳沐浴之請。迄今容息於世。是以人心易爲詿誤。賊徒無所懲畏。馴致野燒未盡。宿灰復燃。駭機急變。疊生層出。又有今番掛書之賊。其凶言慘計。誠耳所不忍聞。口所不忍言。直令人心寒膽掉。誓不與此輩俱生也。何幸天網不漏。賊窩自綻。魑魅魍魎。莫逃白日之形。妖腰亂領。自干斧鉞之戮。然而此不過枝枼也。根柢則自在。苟不鋤去其本。則奸萌禍蘖。亦安保其不潛滋暗長於冥冥之中乎。雖殿下之聖德。天覆海涵。不忍於一鄭妻一龜賊。而蛇頭未斷。獍腸難化。將不知幾箇賊徒。釀出何樣禍國勢人心。岌岌然常若不保於朝夕。殿下縱不能謹之於霜氷之始。獨不念懲之於羹薤之後哉。惟殿下。斷以春秋。亟揮乾剛。夬正諸賊之刑。布告八域之內。使愚夫愚婦。咸知天理之所不容。王法之所不撓。然後亂本可杜。群心可正。爲今日國家之至計者。孰有大於此哉。此臣所謂嚴懲討以正人心者也。臣聞大舜好問而好察邇言。執兩端而用中于民。夫以上聖濬哲之姿。奚資衆人淺近之言。而不徒問之而已。又從而察之。不徒察之而已。擇乎善不善之間。以協民于中。此舜之所以爲舜也。殿下聖度包涵。初服淸明。聽言不倦。從諫弗咈。四載以來。無一人以言獲罪。是固大聖人虛中無我之德。而夷考實效。尙未有顯然可言者。語及袞職。則批曰留意。宴閑澄省之時。未知體念之如何。而絶未聞某人陳某條之戒而開納焉。某言中某事之病而警醒焉。更日之休莫覩。轉圜之德靡著。然則留意之敎。恐不過循例之批矣。語及懲討。則批曰量處。臣之愚昧。不知殿下所以商量者何事。處分之如何。而今日祗如昨日。來日又如今日。迄于一年二年。終未見別般處置。然則量處之敎。亦不過因循之歸矣。語及更張。則批曰稟處。喉院奉旨而頒下於籌司。領旨而博詢于諸宰。曰可曰否。動費旬月。殆如道傍之築室。或有僉議停當。覆奏取旨。則事涉矯革之大者。殿下輒謙讓未遑也。十居八九。取其中一二節目之小者。或賜允下。而頒行中外。中外之臣。習以爲尋常例飭。徒煩文牒之往來。蔑聞施行之成效。而朝譏亦不以爲非。別無申令蕫察之擧。然則稟處之批。尤屬文具矣。是以四方之裹足相望。而罕見芻蕘之必採。公車之投匭日尋。而徒爲筆札之空談。何殿下來諫之意甚盛。而納諫之效不著耶。臣竊觀殿下天資卓越。聖學高明。事物之本末精粗。古今之利病休戚。靡不洞貫於淵鑑之中。無怪彼陳腐之說。不槪於聖心之萬一矣。然語云愚者千言。必有一得。故古之聖王。洪度虛受。舍短取長。常若不及。臣恐殿下好問之德。反於此而時不免輕下自聖之病。雖若洞開不諱之門者。不過爲應虛文備故事而已。則縱使人眞箇有忠言嘉謨。可以尊主而安民者。擧將以無益。而必緘口結舌。不肯爲殿下索言之。可不懼哉。惟殿下體大禹之拜昌。恢顔氏之問寡。深示不自滿之意。而惟善之取於人。凡有一言半策之稍合可採者。靡不斟酌善否。折衷施措。務求眞實功效。以國人之目。爲我之目。而明無不見。以國人之耳。爲我之耳。而聰無不聽。則天地不足喩其大。日月不足喩其明。而群策畢擧。寸長咸售。彼錚錚之鐵。亦足以備荊玉之獻矣。此臣所謂納諫錚以圖實效者也。臣聞國之有紀綱。猶絲之有紀。網之有紀。網絲無紀則不能自理。網無綱則不能自張。夫人主。以藐然之身。居億兆之上。苟非紀綱之維持。則何以董百工而理萬機乎。故先正臣文成公李珥之在經筵也。以振紀綱肅朝廷爲言曰。紀綱者。國家之命脈。整則衆事理。紊則百度廢。而紀綱之整。不在怯之以威。驅之以法也。在擧措得宜。賞罰必信。賢者在位而不肖者不敢進。能者在職而不才者不敢干。人君以大公至正。照臨于上。則綱紀自整而朝廷自肅也。其於萬言封事。歷陳當時紀綱之頹敗。而有曰大官悠悠於上。惟瞻前顧後之是務。小官泛泛於下。惟相時射利之爲事。紀綱專委之臺諫。而不過摘抉一二奸細以塞責。銓選專出於請囑。而不過安排一二名士以托公。黜陟之政不明。撫綏之策失宜。百弊日增。庶績日敗。而亂亡必隨。噫。當先正之世。聖明在上。忠賢滿朝。人心世道。去古未遠。而紀綱之不振。已至如此。況今日治道寢微。風俗日卑。人才之渺然。又萬萬不及於古人。而卿士大夫之因循恬嬉。反十倍於古人。專不以朝綱國事。掛着念頭。諉之於世降俗末。無可奈何。未聞一人以先正之言。爲殿下誦之。臣愚過計。竊不勝隱憂永歎。繞壁彷徨於漆室之中也。殿下新承大曆。總攬權綱。繼述之德。重光列祖。董飭之敎。每勵群工。所以憂勤願治。不在少康。而試以今日之衰象。較諸祖宗之盛時。小大悠泛之歎。中外解弛之憂。又何如哉。噫。邦國休戚。朝廷治亂。係在大臣。皐虁都兪之謨。殷傅鹽梅之才。固難責備於後人。而廟堂之上。別無設施之良策。則安知不歸於簿書期會之末。殿陞之間。罕聞匡輔之謨。則得無有欠於致君澤民之術乎。甄別賢愚。量才任職。責在選部。裵聞喜之藻鑑。宋廣平之公正。雖非取必於流俗。而躁競之習。抑而不止。僥倖之門。杜而尙開。操衡之地。未必一出於公平。拔第之政。每患不遍於淹滯。是固銓家之痼弊。淸朝之欠典也。言路開閉。係國家之興亡。臺閣風采。想聞何如。而媕婀成習。噤默爲事。逐日謄傳。不過請討之故紙。而未有至誠回天者。有時塞責。止於殘蔭冷賦而已。補袞之才。折檻之風。固非所望。而臺烏無聲之譏。子規緘口之歎。不幸近之。此誠今日之大可憂者。而復以小者言之。滓蹤釁蘖。人所不容。而時月稍久。隄防漸弛。賊門枳廢之蹤。凶黨薰染之迹。或多改換頭面。出没城闉。窮魚困獸。慮無所不到。而世不爲異。臣竊寒心。糴政分留。朝飭截嚴。間有犯科。輒不容貸。按査殆遍於州縣。流竄相望於道路。而前車旣覆。後轍復尋。犯分那移。錢還之習。終未盡革。科場濫雜積弊已痼。捄正之術。博詢於卿宰。糾察之責。每勵於主司。至於分坐之稍遠。試券之各持。代書挾冊之禁。蓋亦靡不用極。而士風愈壞。奸竇疊出。借文倩筆。冒名入場之弊。末如之何。政令注措。務宜堅確。而官方擇擬。或出憂慨之敎。銓家奉行。不過旬月之久。輒復依違如前之爲。高麗三日之諺。今古一轍。小事如此。又何論於大振作大變通。而一定不易乎。他餘法綱之不肅。官隷之怠慢。不止此數者。而人情已狃。積祟難醫。百年頹風。有非一政一令之所可驟正。然朱子曰。綱紀不能自立。必人主之心術公平正大。然後綱紀有所係而立。先正所謂整肅之策。蓋亦祖述乎此言。夫以先正之忠智。受聖祖知遇之恩。知無不言。言無不盡。眷眷乎紀綱之頹廢。國勢之岌嶪。而爲之深謀遠計者。不過曰大公至正。綱紀自整。則先正之言。豈非今日之柯範乎。惟殿下遠服朱子之訓。近取先正之謨。穆然凝思。赫然奮發。蕩蕩無偏倚之私。平平懋正直之規。以一心之公正。扶國脈之委靡。有功必賞而不遺於疎賤。有罪必罰而不撓於貴近。勵宰相以經邦。責臺閣以進言。董銓臣以恢公。天網雖寬。濟以不漏。朝綱克張。守而勿撓。懋拔本塞源之策。勿庸徒事於末流。追改絃易轍之規。罔或過論於更張。而其有翫愒如故。荒怠不率者。斷以大公。飭之罰之。則頹綱敗紀。何自而不振。內外臣僚。孰敢不出於正乎。此臣所謂立紀綱以勵臣工者也。臣聞孔子之贊易曰。節以制度。不傷財不害民。夫財不自生。生之者民也。苟肆侈而不知節。以有限之財。充無窮之費。則必至民窮財竭而後已故。語云奢侈之害。甚於天災。然則今日之災。孰過於侈汰之已甚乎。國家昇平日久。俗習日渝。搢紳不以布素爲貴。士夫皆以弊縕爲恥。務作奇巧。競相炫耀。一卓之需。動費萬錢。一釵一髻。殆至中人十家之産。而白縠之表。薄紈之裏。特一裘褐之屬耳。揮霍恣情。難繼之資。無所從出。則勢必至取於人。是以貪風大振。誅求無藝。金珠契券。公行於官府之間。浚剝皮膏。盡歸於囊橐之私。嶺海斧鉞。直前甘心。不知廉恥之爲何事。而惟汲汲於無益之費。民不聊生。職此之由。而不節之嗟。良亦可哀也已。昔漢文不過雜霸之治。尙以露臺之惜費。戈綈之昭儉。率先天下。一變墻屋之紋繡。而人恥華美之飾。吏多廉白之操。後元之政。幾比隆古。況殿下以不世出之聖。當大有爲之會。盛德至善。動法堯舜。中外臣民。莫不以階土抵壁之化。咸思親見於吾身。臣何敢遽期於漢文之下乎。目今民國之憂。莫急於懲貪。而苟不究啓貪之源。則雖日烹十阿。無救於揮金曳縠之患。而亦不可以禁令刑法。驅一世窮奢極侈之風。使之崇儉節用於一朝一夕之間也。然傳曰。草尙之風必偃。夫下之於上。如心之所欲。百體從。令苟有所好。不言而喩。不賞而勸。必有甚焉者。故吳王好劍士。國人多瘡瘢。楚王好細腰。宮中多餓死。行效之捿。豈特風草之靡而已乎。是以古者聖王。不大其聲色。不威以斧鉞。本諸一心之微。施諸一身之上。而近自公卿大夫。以至億兆生民。莫不靡然從之。上節財而民興於儉。上崇讓而民興於廉。移風易俗。自在於垂衣拱手中耳。惟殿下。深惟制節之義。痛示抑奢之意。敦儉約。自聖躬始。一椽一堵之修。雖不獲而已。必軫瓊室之戒。一嚬一笑之際。亦不可苟。而每存弊袴之惜。用度惟恐或濫。而太官之上玉食。思田中粒粒之辛苦。尙方之進錦衣。念寒女杼柚之艱難。凡於飮食酒醬衣服次舍之間。罔不曰民財得無傷乎。民力得無害乎。使搢紳士庶。曉然知上心之所存。而大布大帛。先於表率之地。則廣紬高髻。自無效尤之慮。不待家道戶說而人將自喩。華衣炫飾。士夫擯不與齒。肥馬輕裘。市童亦不爲憐。久久成俗。則彼難化者將自化於不令之中矣。節儉之化旣行。侈靡之俗少沮然後。在家知如流之費可惜。爲官知黷貨之政可恥。取之有節。用之有節。擧一世而以節用二字爲當行底道理。則廉潔之士。不期勸而自勸。推剝之害。不期止而自止。財源可使不竭。民力可使少紓。此臣所謂抑奢侈以杜貪風者也。凡此五者。無非目下切近之務。而至於匡救之策。有非臣至愚之所及。專取乎古人之緖餘。而若其願忠之誠。自謂不下於古人。夫五者之要。不外乎正大本一款。而所謂本源云者。便作常談死法。上雖厭聞而攖鱗之憂。外涉隱而取進言之名。固流俗之所指不緊而群譏衆笑者。然而常談之中。自有妙理。死法之中。自有活法。雖使古之碩德名儒。爲今而謀。亦捨此而何先乎。又況殿下以英明剛斷之姿。當端本正始之會。仁聲普暢。萬化維新。天意人心。不但以尋常守文之事。𥷋向於殿下。此正朱子所謂陛下者盛主。今日者盛時者也。世道消長之機。治化汚隆之會。國家興衰之兆。咸決乎此。時不再來。可不汲汲遑遑於一初之政乎。伏願殿下。勿以人廢言。深留聖意。少加採納。則不徒臣身之與榮。抑亦宗社臣民無彊之幸也。答曰。省疏具悉。爾之縷縷疏陳。無非切中時弊。予庸嘉乃。方欲猛省焉。爾其勿辭察職。